b"\n_START_ARTICLE_\nEdith Stein\n_START_SECTION_\nBakgrunn\n_START_PARAGRAPH_\nEdith Stein ble f\xc3\xb8dt inn i en velst\xc3\xa5ende og ortodoks j\xc3\xb8disk familie, som den yngste av elleve barn, hvorav fire d\xc3\xb8de f\xc3\xb8r de fylte et \xc3\xa5r. Edith Stein var ikke s\xc3\xa5 opptatt av religion og religi\xc3\xb8se sp\xc3\xb8rsm\xc3\xa5l i sin ungdom, men fulgte  opp de j\xc3\xb8diske h\xc3\xb8ytider av respekt for moren. Men da hun var 13 \xc3\xa5r i 1904, forlot hun denne troen og erkl\xc3\xa6rte seg som ateist, til morens store skuffelse. Faren d\xc3\xb8de allerede da hun var bare to \xc3\xa5r, men moren klarte \xc3\xa5 opprettholde familiens velstand._NEWLINE_Etter abitur ved Viktoria-Schule i mars 1911, begynte hun \xc3\xa5 studere tysk litteratur og historie p\xc3\xa5 universitetet i Breslau. Men hun var mest interessert i filosofi og kvinnesp\xc3\xb8rsm\xc3\xa5l, og ble medlem av den radikale foreningen Det pr\xc3\xb8yssiske selskap for kvinnelig stemmerett mens hun var p\xc3\xa5 universitetet._NEWLINE_I 1913 ble hun student hos Edmund Husserl ved Georg-August-Universit\xc3\xa4t G\xc3\xb6ttingen og fulgte ham som assistent til universitetet i Freiburg, hvor hun i 1916 tok doktorgrad med avhandlingen Zum Problem der Einf\xc3\xbchlung, en avhandling om empati. Det var ganske uvanlig p\xc3\xa5 den tiden at en kvinne, som i tillegg var j\xc3\xb8de, fikk slike vitenskapelige assistentjobber._NEWLINE_Under de f\xc3\xb8rste \xc3\xa5rene av f\xc3\xb8rste verdenskrig arbeidet hun ogs\xc3\xa5 som frivillig sykepleier ved M\xc3\xa4hrisch-Wei\xc3\x9fkirchen, hvor hun pleide \xc3\xb8sterriksk-ungarske soldater som hadde f\xc3\xa5tt flekktyfus, dysenteri og kolera. Under Weimarrepublikkens f\xc3\xb8rste \xc3\xa5r var hun medlem av det tyske sosialdemokratiske partiet.\n_START_SECTION_\nKonvertering\n_START_PARAGRAPH_\nI 1922 konvertere hun til den katolske tro, etter at hun \xc3\xa5ret f\xc3\xb8r leste mystikeren Teresa av \xc3\x81vilas selvbiografi.  Hun var p\xc3\xa5 en ferie hos noen venner, som hadde denne boken i bokhyllen. Edith Stein fant den og leste den uavbrutt gjennom hele natten. Hun opplevde at det var her hun fant den sannheten hun hadde s\xc3\xb8kt hele livet. Karakteristisk for henne gikk hun umiddelbart ut og kj\xc3\xb8pte en katolsk katekisme og en messebok, satte seg inn i disse og gikk til n\xc3\xa6rmeste katolske prest og ba om \xc3\xa5 bli tatt opp i kirken._NEWLINE_Da hun konverterte sluttet hun samtidig ved universitetet og begynte i stedet \xc3\xa5 undervise i tysk og litteratur ved St. Magdalena i Speyer. Dette var en dominikansk skole for unge jenter, og hun ble der fram til 1932. Ved siden av hennes virke som l\xc3\xa6rer oversatte hun ogs\xc3\xa5 Thomas Aquinas' De Veritate (\xc2\xabOm sannheten\xc2\xbb) til tysk, og studerte katolske filosofer. I 1932 fikk hun en stilling ved det pedagogiske instituttet i M\xc3\xbcnster, men antisemittismen tvang henne til \xc3\xa5 si fra seg denne stillingen._NEWLINE_Hennes konvertering til den kristne, katolske tro var en enorm skuffelse for hennes mor, som f\xc3\xb8lte at dette var et svik mot hennes j\xc3\xb8diske bakgrunn, s\xc3\xa6rlig p\xc3\xa5 den tiden hvor j\xc3\xb8dene var under et meget sterkt press. Hun fortalte senere at dette var den f\xc3\xb8rste gangen hun s\xc3\xa5 sin mor bryte sammen i bitter gr\xc3\xa5t. Men selv opplevde hun at hennes d\xc3\xa5p ga henne en dypere solidaritet med det j\xc3\xb8diske folk gjennom Kristus, som hun f\xc3\xb8lte seg bundet til med b\xc3\xa5de \xc3\xa5ndens og blodets b\xc3\xa5nd._NEWLINE_14. oktober 1933 gikk hun inn i Karmelittordenens gren De uskodde karmelittene, da dette var Teresa av \xc3\x81vilas og Johannes av Korsets gren av ordenen. Hun bodde i kloster i K\xc3\xb6ln, hvor hun 15. april 1934 fikk ordensdrakten og tok klosternavnet Teresa Benedicta av Korset. Som nonne skrev hun Endliches und Ewiges Sein (\xc2\xabEndelig og evig v\xc3\xa6ren\xc2\xbb), en avhandling i metafysikk, hvor hun kombinerer tanker fra Thomismen med Husserl. P\xc3\xa5 denne tiden var det ikke noe forlag som ville eller kunne gi ut noe av en j\xc3\xb8disk forfatter, s\xc3\xa5 verket ble ikke gitt ut f\xc3\xb8r i 1950._NEWLINE_P\xc3\xa5 denne tiden hadde nasjonalsosialistene tatt makten og kontrollen i Tyskland, og for \xc3\xa5 sk\xc3\xa5ne sine meds\xc3\xb8stre i klosteret, flyttet hun til et karmelittkloster i Echt i Nederland. Der avsluttet hun arbeidet med verket Studie \xc3\xbcber Joannes a Cruce: Kreuzeswissenschaft (Studier over Johannes av Korset: Kunnskap om korset), samme dag som hun ble arrestert.\n_START_SECTION_\nD\xc3\xb8d\n_START_PARAGRAPH_\n20. juli 1942 ford\xc3\xb8mte de katolske biskopene i Nederland den nasjonalsosialistiske rasismen gjennom et hyrdebrev, som denne dagen ble lest opp i alle katolske kirker i Nederland. Som en gjengjeldelsesaksjon svarte nasjonalsosialistene med \xc3\xa5 arrestere alle j\xc3\xb8diske konvertitter. Edith og hennes s\xc3\xb8ster Rosa ble arrestert og sendt til konsentrasjonsleiren i Auschwitz, ikke langt fra hennes f\xc3\xb8deby, hvor de ble drept i gasskammerne 9. august, sannsynligvis ved ankomst, men dette er ikke kjent.\n_START_SECTION_\nMinne\n_START_PARAGRAPH_\nEdith-Stein-Karmel i T\xc3\xbcbingen, som ble opprettet i 1978, hadde  Edith Stein som skytshelgen. Diverse gater, skoler, klinikker og  offentlige institusjoner i tyske byer er oppkalt etter Edith Stein. I den nederlandske byen Hengelo b\xc3\xa6rer den pedagogiske h\xc3\xb8yskolen navnet Hogeschool Edith Stein. Minnetavler ble plassert p\xc3\xa5 huset i D\xc3\xbcrener Stra\xc3\x9fe i K\xc3\xb6ln, p\xc3\xa5 stedet hvor datidens Karmel hadde st\xc3\xa5tt, og p\xc3\xa5 en innervegg i Katharinen-Kapelle i Speyerdomen.  I Toni-Schr\xc3\xb6er-Haus i Lambrecht (Pfalz) ble det anlagt et Edith Steinminnested. I det kvinnelige dominikanerklosteret Zur hl. Maria Magdalena i Speyer blir det vist en permanentustilling om Edith Stein. I Hamburg-Allerm\xc3\xb6he finnes det en Edith Steinplass og en Edith Steinkirke, i Freiburg i Breisgau finnes det i Zasiustra\xc3\x9fe en snublesten. Annenhvert \xc3\xa5r tildeler G\xc3\xb6ttinger Edith-Stein-Kreis Edith Steinprisen til personligheter, grupperinger og institusjoner som engasjerer seg grenseoverskridende sosialt. Den best\xc3\xa5r av en medalje med innskriften Unsere Menschenliebe ist das Ma\xc3\x9f unserer Gottesliebe (V\xc3\xa5r menneskekj\xc3\xa6rlighet er m\xc3\xa5let p\xc3\xa5 v\xc3\xa5r gudskj\xc3\xa6rlighet) og doneres sammen med 5\xc2\xa0000 \xe2\x82\xac.\n_START_SECTION_\nFremstilling i kunsten\n_START_PARAGRAPH_\nI kirken som er viet til Edith Stein i Wachenheim an der Weinstra\xc3\x9fe finnes en skulptur av Leopold Hafner. Billedhuggeren Bert Gerresheim laget to kunstverk av Edith Stein i bronse._NEWLINE_I 1999 s\xc3\xa5 Edith Steinminnesmerket dagen p\xc3\xa5 plassen foran presteseminaret til erkebisped\xc3\xb8mmet K\xc3\xb6ln. I mars 2009 ble Edith Stein i Berlin, gjennom Ernst Freibergerstiftelsen, be\xc3\xa6ret med et kunstverk i bronse av billedhuggeren Bert Gerresheim. Bysten er en del av Stra\xc3\x9fe der Erinnerung (erindringens gate) i bydelen Moabit ved Spreebogen._NEWLINE_Til h\xc3\xb8yre for den s\xc3\xb8rlige korportalen i  Freiburger M\xc3\xbcnster skapte Hans-G\xc3\xbcnther van Look, en elev av Georg Meistermanns, et glassmaleri (2001), som viser Edith Stein med drakten til de ubeskodde karmelittene. Kunstneren fremhever spenningen mellom natur og visjon, i det han fremstiller den helliges ansikt fotorealistisk, mens fire abstrakte segmenter av en glorie omstr\xc3\xa5ler den hellige som et firmament. Portrettet i Grisaille-teknikk utformet van Look ut fra av et sort-hvitt passbilde fra 1938._NEWLINE_Kunstneren fra K\xc3\xb4ln, Clemens Hillebrand, har ogs\xc3\xa5 fremstilt Edith Stein i et vindu i kirken Maria Heimsuchung (Marias bes\xc3\xb8kelsesdag) i Wadgassen._NEWLINE_I Vatikanet velsignet pave Benedikt XVI den 11. oktober 2006 en statue av den hellige, som ble plassert i en utvendig nisje i Peterskirken. Kunstneren Paul Nagel skapte den 5,80 m h\xc3\xb8ye skulpturen i hvit Carraramarmor, som fremstiller Edith Stein som Europas skytshelgen som b\xc3\xa6rer et kors og en Torarull._NEWLINE_I Landau (Pfalz) ble det i november 2008 reist en skulptur av kunstneren Peter Brauchle i forbindelse med innvieslsen av Edith Steinplassen. I 2006 besluttet den bayerske delstatsregjeringen \xc3\xa5 sette Edith Stein inn i minnesmerket Walhalla. I Walhalla ble det 25. juni 2009 avduket en marmorbyste, laget av billedhuggeren Johann Brunner."